(1866) Sij hadden over eenigen tijt wel wat gebreck van brant gehadt , maer nu hadden se vuyt Schotlant veel steencolen gecregen , soe dat de soldaten van brant tamelijcken geaccommodeert waren .Nietemin hielden sij evenzeer aen om eens van garnisoen geheel ververscht te wesen , omdat alle tvolck vande stadt in dit lange beleg seer gematteert ende geharrasseert waren , ende dat de compagnien seer cleyn waren geworden , daeraff veelen geschooten , gequetst ende sieck waren , ende sulcx wech gebracht mosten werden , dat oick veel Franchoisen ende anderen aenden viant overliepen , ende d ’ Engelsen weinich , arm ende naeckt waren , twelcke veelen een groot bedencken dede crijgen , siende dit groote garnisoen gesmolten tot bijnaest 2000 man , daeraff noch veelen sieck waren , sonderlings mede omdat Graef Frederick in dese tijt mettet volck naer den Bosch geweest , weder in tleger gecommen was , ende dat se sagen den 5en Decembris tsavonts met een laech water dat ten oosten vande stadt 2 vanden viant quamen heel naer aende geule , daertegen 2 vande stadt vuytgingen .Die vanden viant seyden dat Sijn Excie met schande van voor Shartogenbosch hadde moeten vertrecken , ende dat den Ertshertoge nu weder voor Oisteynde gecommen was met alle tvolck dat in Brabant bij hem was geweest , dat hij wel wiste dat se binnen weinich volcx ende vivres gebreck hadden ende andere behouften , ende vraechden waerom sij soe lang wilden houden , daerop die van binnen autwoorden niet gebreck te hebben , de vivres beter coop te hebben als den viant , ende dat se eens mochten commen besoucken offer weinich volcx inne lach .